32000D0637
L 269/50
JURNALUL OFÍCIAL AL UNIUNII EUROPENE
DECIZIA COMISIEI
din 22 septembrie 2000
privind aplicarea articolului 3 alineatul (3) litera (e) din Directiva 1999/5/CE la echipamentele hertziene care intră sub incidența acordului regional privind serviciile de radiotelefonie în navigația interioară
[notificată cu numărul C(2000) 2718]
(Text cu relevanță pentru SEE)
(2000/637/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 1999/5/CE a Parlamentului European și a Consiliului din 9 martie 1999 privind echipamentele hertziene și echipamentele terminale de telecomunicații și recunoașterea reciprocă a conformității acestora (1), în special articolul 3 alineatul (3) litera (e),
întrucât:
(1)
Mai multe state membre intenționează să aplice norme și principii de siguranță comune aplicabile transportului de pasageri și de mărfuri în navigația interioară.
(2)
Armonizarea serviciilor de radiotelefonie contribuie la o navigație interioară mai sigură, mai ales în caz de condiții meteorologice dificile.
(3)
Ca urmare a participării la conferința regională de la Basel, în conformitate cu articolul S6 din regulamentul privind radiocomunicațiile al Uniunii Internaționale a Telecomunicațiilor (UIT), mai multe state membre în care se practică navigația interioară intenționează să adopte și să pună în aplicare un acord privind serviciile de radiotelefonie în navigația interioară (numit în continuare „acord”).
(4)
Sunt vizate numai echipamentele instalate la bordul navelor de navigație interioară din statele membre în care va fi pus în aplicare acordul și care utilizează benzile de frecvență definite prin acord.
(5)
Toate echipamentele care utilizează aceste benzi de frecvență vor fi conforme cu obiectivele acordului, vor pune în aplicare sistemul automat de identificare a emițătoarelor (ATIS), așa cum este definit în anexa B a standardului ETS 600 698 și nu vor putea funcționa cu o putere de transmisie mai mare decât maximul prevăzut pentru categoriile de servicii de comunicații „de la navă la navă”, „de la navă la autoritățile portuare” și „la bord”.
(6)
Măsurile prevăzute în prezenta decizie sunt conforme cu avizul Comitetului pentru evaluarea conformității și supravegherea pieței telecomunicațiilor,
ADOPTĂ PREZENTA DECIZIE:
Articolul 1
Prezenta decizie se aplică echipamentelor hertziene destinate navigației interioare care intră sub incidența Acordului privind serviciile de radiotelefonie în navigația interioară, încheiat la Basel la 6 aprilie 2000, în statele membre în care va fi pus în aplicare acordul.
Articolul 2
(1) Echipamentele hertziene care utilizează benzile de frecvență prevăzute în acordul privind serviciile de radiotelefonie în navigația interioară vor utiliza sistemul automat de identificare a emițătoarelor (ATIS).
(2) Puterea de emitere a echipamentelor de radiocomunicații folosite pentru categoria de servicii de comunicații „de la navă la navă”, „de la navă la autoritățile portuare” și „la bord”, care intră sub incidența acordului privind serviciile de radiotelefonie în navigația interioară, nu va depăși 1 watt.
Articolul 3
Cerințele articolului 2 din prezenta decizie se aplică de la data publicării în Jurnalul Oficial al Comunităților Europene.
Articolul 4
Prezenta decizie se adresează statelor membre.
Adoptată la Bruxelles, 22 septembrie 2000.